Hrvatsko narodno kazalište u Zadru
<s>Hrvatsko narodno kazalište Zadar (ranije Narodno kazalište Zadar i Hrvatska kazališna kuća Zadar) je kazalište u Zadru koje (uz prekide) djeluje od 1945. godine.</s>

<s>Povijest 
Narodno kazalište Zadar, prvo profesionalno kazalište u povijesti Zadru, nastalo je dolaskom kazališne družine početkom studenog 1944. godine, a svečano je otvoreno u sklopu prigodno organiziranog Tjedna kulture 27. ožujka 1945. godine.</s><s>Prvi intendant kazališta bio je Marko Fotez, ujedno režiser prve profesionalne predstave Dundo Maroje (M. Držića), prikazane 14. listopada 1945. godine.</s>

<s>Kazališni glazbeni odjel na čelu sa Šimom Dešpaljem bio je zamišljen kao matica budućeg većeg glazbenog tijela i nastojalo je okupiti što više glazbenih umjetnika u Zadru.</s><s>Tokom ovog perioda, značajniji doprinos kazališnoj i glazbenoj sceni dali su Šime Dunatov, Jelica Lovrić-Vlajki, Franjo Majetić, Zvonko Lepetić, Marija Borska, Ivo Kadić, Vladimir Krstulović, Ljudevit Gerovac, Mia Sasso, Đorđe Milaković, Pavle Dešpalj, Zvonko Festini, Abdulah Seferović, Branko Stojaković, Zdenko Venturini i dr.</s>

<s>Zbog dotrajalosti instalacija, nadležni općinski organi 1962. zabranjuju daljnje korištenje postojeće kazališne dvorane, a ubrzo nakon toga se gasi i stalni kazališni ansambl.</s><s>Rekonstrukcija kazališne zgrade dovršena je 1968. godine, zajedno s obnovom velike dvorane sa 650 sjedećih mjesta i višenamjenske male dvorane.</s><s>Ipak, zbog nepostojanja stalnog ansambla, u ovo doba kazališni život je bio sveden uglavnom na gostovanja istaknutih jugoslavenskih kazališta.</s><s>Zadarsko kazalište se iz istih razloga upustilo u realizaciju koprodukcija s drugim hrvatskim kazalištima koji su svoje premijere održavali u Zadru.</s>

<s>U travnju 1992. odlukom Skupštine općine Zadar prestalo je djelovati Narodno kazalište, a konstituirana je Hrvatska kazališna kuća Zadar.</s><s>Izmjenom naziva i djelokruga rada u vrijeme rane nezavisnosti Republike Hrvatske htjelo se odrediti novo poglavlje kazališta koje je kao jedno od svojih primarnih zadataka imalo ustroj profesionalnog kazališnog ansambla.</s><s>Kolektiv Hrvatske kazališne kuće bio je izuzetno aktivan tokom ratnih dana kroz održavanje brojnih kazališnih, glazbenih i ostalih kulturnih priredbi.</s>

<s>Glumački studio HKK Zadar osnovan je 1993. godine, a dvije godine kasnije i Zadarsko kazališno ljeto, povodom pedesete obljetnice osnutka prvog profesionalnog ansambla u gradu.</s><s>U periodu od 1996. do 2001. aktivno je djelovao Dramski Studio HKK Zadar koji je okupio veliki broj mladih i talentiranih polaznika, a za cilj je imao stvaranje kazališnog ansambla.</s><s>Realizirane su brojne radionice u suradnji s MAPA-om () iz Amsterdama, čije su prezentacije i produkcije bile suvremnog kazališnog izričaja.</s>

<s>Od 2001. do 2003.</s><s>Hrvatska kazališna kuća prolazila je kroz proces renoviranja, pa se u tom periodu njezin program odvijao isključivo na Zadarskom kazališnom ljetu, bez zimskih sezona u samoj kući.</s><s>Godine 2006.</s><s>Hrvatska kazališna kuća osniva ansambl i započinje s profesionalnim produkcijama uz vlastite glumačke snage, glumce prvake Jasnu Ančić i Mirka Šatalića, te prema pojedinim predstavama uz angažman ostalih mladih hrvatskih glumaca.</s><s>Od tada do kasnih 2010-ih realizirano je 30 produkcija među kojima su neke i nagrađivane.</s>

<s>Dana 19. studenog 2009. godine, odlukom Gradskog vijeća Zadra, Hrvatska kazališna kuća Zadar mijenja ime u Hrvatsko narodno kazalište Zadar i 10. prosinca upisom u Trgovački sud dobiva rješenje o promjeni naziva ustanove.</s>

<s>Ansambl 
Ansambl HNK Zadar početkom 2020. činili su:
 Jasna Ančić
 Žana Bumber
 Davor Jureško
 Alen Liverić
 Mirko Šatalić</s>

<s>Povezano 
 Plemićko kazalište (Teatro Nobile)
 Novo kazalište (Teatro Verdi)</s>

<s>Vanjske veze 
 Stranice Hrvatskog narodnog kazališta u Zadru</s>

<s>Nastanci 1945.</s><s>Zadar
Kazališta u Zadru</s>

